CELEX: 32018R0148
Language: el
Date: 2017-09-27 00:00:00
Title: Κατ' εξουσιοδότηση κανονισμός (ΕΕ) 2018/148 της Επιτροπής, της 27ης Σεπτεμβρίου 2017, σχετικά με την τροποποίηση των παραρτημάτων II, ΙΙI και IV του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

31.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 26/8
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/148 ΤΗΣ ΕΠΙΤΡΟΠΉΣ
   της 27ης Σεπτεμβρίου 2017
   σχετικά με την τροποποίηση των παραρτημάτων II, ΙΙI και IV του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (1), και ιδίως το άρθρο 5 παράγραφος 3, το άρθρο 10 παράγραφος 5 και το άρθρο 17 παράγραφος 2,
   Εκτιμώντας τα ακόλουθα:
   
               (1)
            
            
               Το άρθρο 4 του κανονισμού (ΕΕ) αριθ. 978/2012 καθορίζει τα κριτήρια για τη χορήγηση δασμολογικών προτιμήσεων στο πλαίσιο του συστήματος γενικευμένων προτιμήσεων («ΣΓΠ»).
            
         
               (2)
            
            
               Το άρθρο 4 παράγραφος 1 στοιχεία α) και β) του κανονισμού (ΕΕ) αριθ. 978/2012 ορίζουν αντίστοιχα ότι μια χώρα που έχει χαρακτηριστεί από την Παγκόσμια Τράπεζα ως υψηλού ή μέσου-υψηλού εισοδήματος επί τρία συναπτά έτη ή μια χώρα που επωφελείται από προτιμησιακό καθεστώς πρόσβασης στην αγορά το οποίο παρέχει τις ίδιες ή καλύτερες δασμολογικές προτιμήσεις με το ΣΓΠ για το σύνολο ουσιαστικά των εμπορικών συναλλαγών δεν θα πρέπει να επωφελείται από το ΣΓΠ.
            
         
               (3)
            
            
               Ο κατάλογος των δικαιούχων χωρών του γενικού καθεστώτος ΣΓΠ που αναφέρεται στο άρθρο 1 παράγραφος 2 στοιχείο α) του κανονισμού (ΕΕ) αριθ. 978/2012 καθορίζεται στο παράρτημα II του εν λόγω κανονισμού. Το άρθρο 5 παράγραφος 2 του κανονισμού (ΕΕ) αριθ. 978/2012 προβλέπει ότι το παράρτημα II πρέπει να αναθεωρείται έως την 1η Ιανουαρίου κάθε έτους. Η επανεξέταση αυτή θα πρέπει να λαμβάνει υπόψη την εξέλιξη των οικονομικών, αναπτυξιακών ή εμπορικών συνθηκών των δικαιούχων χωρών σε σχέση με τα κριτήρια που ορίζονται στο άρθρο 4.
            
         
               (4)
            
            
               Σύμφωνα με το άρθρο 5 παράγραφος 2 του κανονισμού (ΕΕ) αριθ. 978/2012, πρέπει να παρέχεται επαρκής χρόνος στη δικαιούχο χώρα του ΣΓΠ και στους οικονομικούς παράγοντες για μεθοδική προσαρμογή στην αλλαγή του καθεστώτος ΣΓΠ της χώρας. Κατά συνέπεια, πρέπει να εξακολουθεί να ισχύει το καθεστώς ΣΓΠ για περίοδο ενός έτους μετά την ημερομηνία έναρξης ισχύος της αλλαγής του καθεστώτος της χώρας, σύμφωνα με το άρθρο 4 παράγραφος 1 στοιχείο α), και για δύο έτη από την ημερομηνία εφαρμογής προτιμησιακού καθεστώτος πρόσβασης στην αγορά, σύμφωνα με το άρθρο 4 παράγραφος 1 στοιχείο β).
            
         
               (5)
            
            
               Η Παραγουάη έχει χαρακτηριστεί από την Παγκόσμια Τράπεζα ως χώρα μέσου-υψηλού εισοδήματος το 2015, το 2016 και το 2017. Συνεπώς, η Παραγουάη δεν πληροί πλέον τις προϋποθέσεις υπαγωγής στο καθεστώς ΣΓΠ σύμφωνα με το άρθρο 4 παράγραφος 1 στοιχείο α) του κανονισμού (ΕΕ) αριθ. 978/2012 και θα πρέπει να διαγραφεί από τον κατάλογο των δικαιούχων χωρών του ΣΓΠ στο παράρτημα II του εν λόγω κανονισμού, με ισχύ από την 1η Ιανουαρίου 2019.
            
         
               (6)
            
            
               Το 2016 άρχισαν να εφαρμόζονται προτιμησιακά καθεστώτα πρόσβασης στην αγορά για την Ακτή Ελεφαντοστού (3 Σεπτεμβρίου), τη Σουαζιλάνδη (10 Οκτωβρίου) και την Γκάνα (15 Δεκεμβρίου). Συνεπώς, σύμφωνα με το άρθρο 4 παράγραφος 1 στοιχείο β), η Ακτή Ελεφαντοστού, η Σουαζιλάνδη και η Γκάνα θα πρέπει επίσης να διαγραφούν από το παράρτημα II του κανονισμού (ΕΕ) αριθ. 978/2012, με ισχύ από την 1η Ιανουαρίου 2019.
            
         
               (7)
            
            
               Το άρθρο 9 παράγραφος 1 του κανονισμού (ΕΕ) αριθ. 978/2012 ορίζει ειδικά κριτήρια επιλεξιμότητας για τη χορήγηση δασμολογικών προτιμήσεων στο πλαίσιο του ειδικού καθεστώτος παροχής κινήτρων για την αειφόρο ανάπτυξη και τη χρηστή διακυβέρνηση («ΣΓΠ+») στις δικαιούχους χώρες του ΣΓΠ. Ο κατάλογος των δικαιούχων χωρών του ΣΓΠ+ παρατίθεται στο παράρτημα III του κανονισμού (ΕΕ) αριθ. 978/2012.
            
         
               (8)
            
            
               Εξαιτίας του ότι παύει να είναι δικαιούχος χώρα του ΣΓΠ από την 1η Ιανουαρίου 2019, η Παραγουάη παύει επίσης να είναι δικαιούχος χώρα του ΣΓΠ+ σύμφωνα με το άρθρο 9 παράγραφος 1 του κανονισμού (ΕΕ) αριθ. 978/2012. Η Παραγουάη θα πρέπει επομένως να διαγραφεί και από το παράρτημα III του εν λόγω κανονισμού, με ισχύ από την 1η Ιανουαρίου 2019,
            
         
               (9)
            
            
               Το άρθρο 17 παράγραφος 1 του κανονισμού (ΕΕ) αριθ. 978/2012 προβλέπει ότι, αν μια χώρα έχει χαρακτηριστεί από τα Ηνωμένα Έθνη ως λιγότερο αναπτυγμένη χώρα, θα πρέπει να επωφελείται από τις δασμολογικές προτιμήσεις οι οποίες παραχωρούνται στο πλαίσιο του ειδικού καθεστώτος υπέρ των λιγότερο αναπτυγμένων χωρών [δηλαδή του καθεστώτος «Όλα εκτός από όπλα» (ΟΕΟ)]. Ο κατάλογος των δικαιούχων χωρών του καθεστώτος ΟΕΟ παρατίθεται στο παράρτημα IV του εν λόγω κανονισμού.
            
         
               (10)
            
            
               Στις 4 Ιουνίου 2017 τα ΗΕ αφαίρεσαν την Ισημερινή Γουινέα από την κατηγορία των λιγότερο αναπτυγμένων χωρών. Κατά συνέπεια, η Ισημερινή Γουινέα δεν πληροί πλέον τις προϋποθέσεις υπαγωγής στο καθεστώς ΟΕΟ σύμφωνα με το άρθρο 17 παράγραφος 1 του κανονισμού (ΕΕ) αριθ. 978/2012 και θα πρέπει να διαγραφεί από το παράρτημα IV του εν λόγω κανονισμού. Σύμφωνα με το άρθρο 17 παράγραφος 2 του κανονισμού (ΕΕ) αριθ. 978/2012, η διαγραφή της Ισημερινής Γουινέας από τον κατάλογο των δικαιούχων χωρών του καθεστώτος ΟΕΟ θα πρέπει να εφαρμοστεί ύστερα από μεταβατική περίοδο τριών ετών από την ημερομηνία έναρξης ισχύος του παρόντος κανονισμού, δηλαδή από την 1η Ιανουαρίου 2021.
            
         
               (11)
            
            
               Επιπλέον, η Ισημερινή Γουινέα χαρακτηρίστηκε από την Παγκόσμια Τράπεζα ως χώρα υψηλού εισοδήματος το 2015 και ως χώρα μέσου-υψηλού εισοδήματος το 2016 και το 2017. Συνεπώς, η Ισημερινή Γουινέα δεν πληροί πλέον τις προϋποθέσεις υπαγωγής στο καθεστώς ΣΓΠ σύμφωνα με το άρθρο 4 παράγραφος 1 στοιχείο α) του κανονισμού (ΕΕ) αριθ. 978/2012 και θα πρέπει να διαγραφεί από τον κατάλογο των δικαιούχων χωρών του ΣΓΠ στο παράρτημα II του εν λόγω κανονισμού, με ισχύ από την 1η Ιανουαρίου 2021,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του κανονισμού (ΕΕ) αριθ. 978/2012
   Ο κανονισμός (ΕΕ) αριθ. 978/2012 τροποποιείται ως εξής:
   
               1)
            
            
               Στο παράρτημα II, οι ακόλουθοι αλφαβητικοί κωδικοί και οι αντίστοιχες χώρες διαγράφονται από τις στήλες Α και Β, αντίστοιχα:
               
                           CI
                        
                        
                           Ακτή Ελεφαντοστού
                        
                     
                           GH
                        
                        
                           Γκάνα
                        
                     
                           PY
                        
                        
                           Παραγουάη
                        
                     
                           SZ
                        
                        
                           Σουαζιλάνδη
                        
                     
         
               2)
            
            
               Στο παράρτημα III, ο ακόλουθος αλφαβητικός κωδικός και η αντίστοιχη χώρα διαγράφονται από τις στήλες Α και Β, αντίστοιχα:
               
                           PY
                        
                        
                           Παραγουάη
                        
                     
         
               3)
            
            
               Στα παραρτήματα II και IV, ο ακόλουθος αλφαβητικός κωδικός και η αντίστοιχη χώρα διαγράφονται από τις στήλες Α και Β, αντίστοιχα:
               
                           GQ
                        
                        
                           Ισημερινή Γουινέα
                        
                     
         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την 1η Ιανουαρίου 2018.
   Το άρθρο 1 σημεία 1) και 2) εφαρμόζονται από την 1η Ιανουαρίου 2019.
   Το άρθρο 1 σημείο 3) εφαρμόζεται από την 1η Ιανουαρίου 2021.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Σεπτεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 303 της 31.10.2012, σ. 1.